khistorydata/jeongjo-sjw-relations huggingface dataset:
정조 9년
副校理李太亨疏曰。伏以。臣於昨日陪班。得聞夏賊傔人之妻。乃敢擊錚於衛外云。誠不勝萬萬駭憤之至。噫嘻。夏賊之變。古今之所未有。載籍之所未聞。不但一國臣民所共膽掉髮豎。必欲食肉寢皮者也。雖其親近支屬。如非薰染其汚者。則猶當誅之絶之。惟恐或浼。而今此擊錚之變。出於此賊之傔屬。此無他焉。隄防漸弛。義理寢晦。朝廷之間。全昧懲討。唯事玩愒。馴致忠逆之辨。不明於世。遂成恬嬉之俗。故干連凶逆之類。不知懲畏。而有此變耳。雖曰無識賤女。安知無慫慂於其間者。欲售嘗試之計而然乎。此不嚴覈。幾何而不至於英恒親屬。爲英恒鳴皷之境耶。思之心寒。寧欲無訛。唯此罪人。當自該曹。依律勘斷。伏願聖上。廓揮乾斷。亟允三司之請。使輿儓之賤。婦孺之微。咸知有君君臣臣之義焉。近來紀綱漸頹。堂陛不嚴。全沒敬謹。多損體禮。識者之憂歎。固已久矣。而至若訓鍊大將具善復。乃其尤甚者也。擧止之傲慢。奏對之橫濫。本是無嚴之伎倆。而日前鑄堂之辭免也。挾麤厲之氣。噴厖雜之說。至以同甲大臣必將捉去等語。肆然仰奏。不敬甚矣。駭悖極矣。筵體之乖傷。同朝之羞恥。當如何哉。每於登對之際。干恩而爲生色之資。遂非而騁凌人之習。此猶屬薄物細故。而久據元戎。自稱武宗。任其驕恣。不畏義分。乃以凌轢搢紳。嘲辱卿宰。把作常事。人莫敢誰何。故餘外武弁。無不尤而效之。以不守分爲高致。以壞體統爲能事。苟究厥由。都是此人之作俑。誠非國家之細憂也。承宣疏論。亶出公憤。而殿下偏加容護。終靳處分。將使放肆之類。無少知戢。臣於是。不能無慨然也。卽伏見大臣箚子批旨。只施以不敍之典。譴罰太輕。恐不足以懲其驕慢之習矣。臣謂具善復爲先施以削黜之典。斷不可已矣。追贈官職。自有定制。昭載法典。莫敢違式。而善復階雖輔國。職是判樞。則階高秩卑。自有正從之別矣。及其追恩也。大臣率爾言及。銓堂遽然啓下。創出無前之例。猥贈議政之銜。壞官制而蔑國法。莫甚於此。其在守前規杜後弊之道。不可以事遂而仍置。伊時參政銓官。亟施譴責之典。此後則嚴加定式。毋得違越幸甚。省疏具悉。首陳事。已於大臣箚批。處分矣。前訓將具善復事。本事奚但不審。固有妄率之失。然譴罷足矣。筵奏句語之登諸章奏。不已過乎。爾何不念敬大臣之義乎。所請不允贈職事。非特敎。元無循用之理。豈必定式。其時詮官譴責事。大臣因筵敎。分付。銓官用大臣言擧行。況有一二前例乎。不允。
정조 9년
持平白師謹。獻納金東淵等疏曰。伏以。日吉辰良。南殿之修改利成。聖慕克伸。回鑾萬安。臣民歡忭。曷有其極。噫嘻。痛矣。萬古之劇逆大憝。無所不至。天下之千變百怪。無所不有。而豈有若昨秋今春窮天地所未有之逆亘。古今所未聞之變乎。嗚呼。此賊窮凶至惡之情節。必有同情和應之類。而一未鉤得。到今追覈之道。惟在於此賊之親屬奴傔。而設鞫之啓。已成故紙。殿下尙靳允兪。獄體疎忽。亂賊生心。乃有此昨日擊錚之變。噫嘻。痛矣。以劇賊之傔人。見囚捕廳。臺啓方張。而其妻之肆然擊。此又變怪中之一大變怪也。如使王章伸适雲之例。鞫體盡盤覈之道。亂逆知懼。義理夬伸。則寧有是也。寧有是也。厥女則雖因大臣之箚。將施訊配之典。倫彝之漸益晦。隄防之漸益壞。已無可言。而神人之憤。一倍尤切矣。如此而又復因循。置而不問。則凶逆支屬。無不生覬覦之心。是豈不凜然而寒心者哉。伏乞聖明。廓揮乾斷。亟允臺啓。先施适雲之例。永絶禍亂之萌。嚴鞫英恒及奴傔。期於得情。以盡殄殲之方焉。噫。臣等冥然視息。昨秋今春。不能效臣死之義。又見此無前之變。而伈伈詣臺。泄泄傳啓。只承不允之下批。而自以爲能事畢矣。彈冠束帶。行呼唱於道路。則是可曰有臣分乎。有人理乎。伏願亟賜鐫免。以嚴人臣討逆不誠者之戒焉。省疏具悉。憲長批已悉諭。爾等勿辭察職。
정조 9년
乙巳十月十二日申時。上御重熙堂。坐直承旨入侍時。同副承旨權以綱。記事官金孝建金鳳顯李崑秀。以次進伏訖。上命書傳敎曰。元戎體重。兼察已久。欲知本營巡禁勤慢。昨夜又適當次。分遣史官宣傳官。遍察宮都城內外。無牌不闕。無處不頉。若有一分紀律。豈有是也。都相異於兼將。雖不論責。大體疎虞則甚矣。牌將等姑不一一査勘。亦出於爲都相之意。此後另加察飭之意。從事官發牌聽傳敎。宮城巡綽。事面自別。而近來每更問夜之聲。元無一日依式。名以分更巡哨。輒於夜半了當。以此弊。每有申飭於兵判。而此兵判則束濕太弛。雖以昨日言之。更巡則三更前已畢。別巡則禁衛營全闕。寧有如許紀綱。禁衛大將徐有大爲先越俸三等。該哨官嚴棍汰去。捕廳巡禁。亦多執頉。兩捕將及兵判。亦爲從重推考。夜禁申飭之本意。前此業已詳諭。則所爲堤防。雖曰蕩然。若知明義原編中所載句語。爲將臣者。如是放心可乎。豈以是書。屬之無地可讀。皆已束之高閣乎。各營如有頒賜件之見存者。俾更着意熟讀事。待明朝禁御營及捕廳從事官。發牌嚴飭。分付。命退。承史以次退出
정조 9년
行都承旨金尙集坐。行左承旨沈有鎭未肅拜。行右承旨申大升坐直。左副承旨權坐直。右副承旨曺遠振未肅拜。同副承旨丁範祖未肅拜。注書金孝建仕一員未差。假注書李敬五仕直。事變假注書金洛一仕。
정조 9년
權啓曰。卽者弘文館修撰李鼎運。以其親病。陳疏經出。原疏今方捧入矣。所當直捧禁推傳旨。而此與無端徑出有異。推考警責。何如。傳曰。允。
정조 9년
權啓曰。左議政洪樂性。又使錄事來言。死罪未勘。衷情轉迫。傳諭之下。不敢奉承。冒萬死仍爲胥命。恭俟誅殛之典。又納命召。何以爲之。敢稟。又啓曰。領敦寧府事鄭存謙。又使錄使來言。死罪未勘。衷情轉迫。傳諭之下。不敢奉承。冒萬死仍爲胥命。恭俟誅殛之典云。係是大臣去就。敢啓。又啓曰。判中樞府事徐命善金熤。又使錄使來言。死罪未勘。衷情轉迫。傳諭之下。不敢奉承。冒萬死仍爲胥命。恭竢誅殛之典。係是大臣去就。敢啓。以左議政洪樂性。領敦寧鄭存謙。判府事徐命善金熤待命啓辭。傳于權曰。今日朝綱。果何如也。掃地無餘。貽羞多端。苟使董率之地。十分整飭。難望其一朝淬礪。自卿等待予乃爾。竊爲卿等嘅嘅。四點命官。一味言病。古有是例否。卿等愼節之難强。奉慮雖切。在事面苟簡甚矣。早知卿等之俱有病故。以正從一品中。使之擬入因好。而因承宣之無狀。自昨日食前。至昨夜四更。以此事疲於酬應。又於今朝。臨殿半餉。命官去來。亦不知入。竟未免罷場而停講。一則承宣自取之罪。二則承宣自取之罪。在卿等何有。俄者筵敎。不過是無隱之義。則卿等之相率胥命。不已過乎。玆遣承宣。傳予此意。卿等安心勿待命事。卽爲傳諭左相處。仍傳命召。仍傳曰。大臣胥命。如是下敎之後。當該承宣。不可遞差而止。如非承宣之不善擧行。豈有大臣之胥命乎。遞差。諸承宣一竝。罷職。
정조 9년
以左議政洪樂性。領敦寧鄭存謙。判府事徐命善金熤更爲待命啓辭。傳于權曰。更遣史官傳諭。使卽安心。還第調理。仍傳命召。今聞承宣回奏之言。卿等以傳敎中待予乃爾四字引義云。此則過矣。然必欲改之。則乃爾二字。以豈若是改之。又聞以承宣譴罷。爲難安之端云。而此則不然。政院之遲滯擧行。卿等請罪。亦可也。豈或以此爲引。然亦爲便卿等之心。承旨罷職傳敎。使之還入。此意一體傳諭。
정조 9년
承旨前望單子入之。金尙集李秉模申大升曺遠振丁範祖落點。
정조 9년
傳于權曰。落點爻周之稟。前所未聞。寧有如許道理。今日監軍望筒入稟承旨。爲先越俸一等。當該院吏。令兵曹決棍五度。
정조 9년
以左承旨李秉模禁推傳旨。傳于權曰。又復違牌。此何道理。何以則可以供職乎。如是逡巡。有關臣分。何必更令牌招。徒損國體。行左承旨李秉模。下義禁府推考。
정조 9년
申大升啓曰。行左承旨李秉模。禁推事。命下矣。依定式。遞差傳旨捧入之意。敢啓。傳曰。依啓。傳于申大升曰。紫門監官員拿處。
정조 9년
傳于申大升曰。紫門監官員。分揀放送。
정조 9년
申大升啓曰。以再昨夜事。飭敎。果何如。而又復任它。執頉多端。其委折不可不査實處之。禁衛大將徐有大處。問啓事。命下矣。問于禁衛大將徐有大處。則以爲。臣奉職無狀。前後夜巡。申飭不啻嚴截。而再昨夜宮墻外別巡之執頉。已是臣溺職之罪。而昨日司譯院取才生徒觀光之類。因本院都提調送言。果有所不捉之事矣。致有問啓之命。臣不能檢飭之罪。尤萬萬難逭。不勝惶恐。恭竢嚴誅云矣。敢啓。傳曰。此等問啓對辭。前所未見。問東答西。漫漶爲事。所當更爲問啓。而猶屬屑越。姑且分揀。爲先從重推考。此後若無十分修擧之效。當別樣重勘矣。萬一藉此申飭傳敎。如或侵擾民間。人定前罷皷後。皆欲搜捉。其罪反有重於弛禁。竝令知悉。且以行巡一事言之。各牌將。但於信地爛睡。惟欲無頉逢點。外此僻巷窄路。初不遍察。此何異於弛禁。此後當更加廉察。考其勤慢。以此一體嚴飭。
정조 9년
以吏曹參議金宇鎭牌不進罷職傳旨。傳于金尙集曰。只推。
정조 9년
有政。吏批。判書趙時俊進。參判未差。參議金宇鎭傳旨未下。行都承旨金尙集進。以洪明浩爲大司諫。兪彦修爲司諫。李遇濟爲持平。成德雨爲修撰。金頤柱爲兵曹參判。金魯鎭爲判義禁。李尙度爲兵曹正郞。徐有器爲典籍。朴聖泰爲奉常正。
정조 9년
兵批。判書徐有隣進。參判未差。參議李夔病。參知李家煥入直進。行右承旨申大升進。以沈定鎭爲五衛將。田義顯爲宣傳官。護軍徐行德。司直李聖圭金東淵白師謹。
정조 9년
傳于金尙集曰。政官待明朝牌招開政。兩司在外及未肅拜人。倂許遞。與未差之代。以在京無故人差出。待下批牌招署經。仍令明日辭朝。
정조 9년
傳于權曰。明日由月覲門展拜。該房知悉。
정조 9년
傳于權曰。明日出宮門路。以賓陽門爲之。
정조 9년
傳于權曰。明日還宮後宣傳官試講爲之。以此。分付。
정조 9년
以全羅監司李在學分等狀啓。傳于權曰。所請諸條。甚爲精約。何必回啓。竝依狀請施行事回諭。因此思之。極劣米之當納。每在沿邑。湖南民情如此。則畿湖可知。湖西之不請退捧。未知有甚商量。其在一視之道。宜無異同。畿湖沿邑極劣米明年當捧條。一竝特許停退事。分付。
정조 9년
權。以敬陵弘陵補土所堂上意啓曰。弘陵碑石陰記。昨夕畢刻。今日印出。碑閣後墻改築後。碑文簇子明日陪進之意。敢啓。傳曰。知道。
정조 9년
權。以吏曹言啓曰。今此宗廟望祭。大祝前校理鄭致淳塡差。而時無職名。令該曹口傳付軍職。何如。傳曰。允。
정조 9년
權。以兵曹言啓曰。依傳敎。政院書吏朴敬門決棍三度之意。敢啓。傳曰。知道。
정조 9년
曺遠振。以兵曹言啓曰。依下敎。禁衛營敎鍊官安正福決棍三度之意。敢啓。傳曰。知道。近來閽禁之解弛。皆由於入直堂上輩看作不屑之事而然。大抵近來廷臣。凡於傳敎。率以背馳爲事。其漸蓋有自矣。豈特此一事。惜乎。畢竟禍福。不之念及。先從目下事。如是下敎。此後小加惕念。俾各保有身家。可也。
정조 9년
申大升啓曰。闕門鎖鑰。何等至重。而今日下鑰時。金虎通化兩門鎖鑰。相換分給。致有換鎖之擧。事之可駭。莫此爲甚。當該司鑰。令攸司從重科治。何如。傳曰。允。注書出去之門。猶能覺得。蓋此注書常時勤幹最著之故。門卒亦不能欺諱。事極可嘉。不可以換鎖言。至於通化門。則初不摘發。亦未覺得。當該都摠府郞廳。令兵曹決棍伍度汰去。建陽以東。摠府主之。則兵曹以此意登時草記。摠府無一言皁白。郞官亦無請罪之擧。入直摠管竝罷職。兩門守門將。已於兵曹草記。有下敎者。而大抵政院。若能察飭。豈有是也。該房院吏。亦令兵曹。決棍參度。
정조 9년
權。以兵曹言啓曰。闕門鎖鑰。何等至重。而今日放鑰時。金虎通化兩門鎖鑰。至於換鎖之境。當該守門將。矇未覺察。初不來告。眼同監鑰之意。果安在哉。事之可駭。莫此爲甚。兩門守門將。令該府拿問處之。何如。傳曰。兩門守門將。自本曹決棍伍度放送。行首守門將。常時若能檢飭。豈有是也。決棍㭍度。此後分門時。金虎門則必以行首守門將劃送事。定式施行。
정조 9년
傳于曺遠振曰。懸頉摠管許遞。與未差及罷職之代。前望單子入之。待下批牌招入直。
정조 9년
摠管前望單子入之。都摠管尹東晳洪良浩徐有慶。副摠管沈頤之趙宗鉉落點。
정조 9년
副應校李敬一。掌令朴長卨趙衍德。校理李錫夏鄭萬始。副校理趙濟魯。正言成種仁。修撰李鼎運。副修撰李顯靖啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 9년
掌令朴長卨趙衍德。正言成種仁啓曰。請養遂獻遂。竝令王府。設鞫嚴問。還寢會遂。絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億。島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。噫嘻痛矣。終古亂逆何限。而豈有如今番夏賊之凶窮極惡者哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。且爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之例。尙此得請於半年之後者。其於復讐討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女囚禁待年之命。臣等驚惶抑鬱。寧欲溘然。夫逆種之待年殄滅。乃指尋常治逆之律文也。今此夏賊。卽是開闢以來所無之逆。其於麟亮之稱兵。鏡虎之凶言。不啻百倍。則古今天下。安有以此賊子女。而有待年與否之可論哉。夏賊之外。豈復有夏賊。而今者逆恭又出。則今日群下之骨驚膽掉。直欲手磔口臠之心。尤有倍於夏賊初出之時矣。噫。彼恭賊。敢於鞫庭。提誦夏賊之凶書。乃以相議。勸成納招。又發夏賊所不道之凶言。則梟獍種子。腸肚相連。亦一夏賊。而特其逆節之發露。差有先後耳。千剮萬斫。未足以洩輿憤。收孥瀦宅。不可謂當其律。夏賊之變。已用适雲之例。則今於此賊。決不可異同也。明矣。今番之斗恭又出。則一門之內。是有二夏賊也。此非一朝一夕之故。其凶言逆謀。傳襲有素。平日之爛熳酬酢。一室之尋常倡和。推此可知。恭賊正刑之後。一二同情之類。旣無究問之道。而英材斗恒。尙今假息於覆載之間。則英恭兩賊之黨與同情。萬無不知之理。目今究覈之道。惟在於此。而雖以今番連伊事言之。渠以賊傔之妻。敢生凶濫之心。至有擊錚之擧。此亦古今所無之變怪。而渠不過幺麽一賤女。則決非渠所可獨辦者也。是必其夫。暗地指使。爲此嘗試之計。據此一事。劇逆親屬之從中跳踉。復事綢繆之狀。昭不可掩。此而若不窮覈嚴斷。則未知何樣禍機。伏在何地。今於事端旣露之後。尤不容暫緩盤覈。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭竝見上新除授執義洪宗藎。時在洪忠道忠州地。請斯速乘馹上來事。下諭。答府曰。不允。第九件事。亟停勿煩。下諭事。依啓。
정조 9년
正言成種仁啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥戮之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原群定配罪人炯魯。亟寢發配之命。仍令王府。設鞫得情。夬正王法。新除授獻納李壽咸。時在京畿水原地。請斯速乘馹上來事。下諭。答院曰。不允。第十四件十五件事。亟停勿煩。下諭事。依啓。
정조 9년
掌令朴長卨趙衍德。正言成種仁啓曰。臣等姿識疎闇。言議拙訥。淸朝耳目。初不近似。而恩除忽降。天牌踵至。義重沐浴。章皇出肅。昨於臺廳傳啓之際。見其無注書捧入之擧。不能無疑訝之心。而終昧格例。徑先讀傳矣。及承聖敎。誨責備至。至有問備之命。臣等聚首慙悚。靡所容措。揆以臺體。壞損非細。昨因夜深。今始呈避。臣等之所失尤大矣。以此昏謬不職之狀。其何敢一刻晏然於臺次乎。請命遞斥臣等之職。答曰。依啓。
정조 9년
修撰李鼎運疏曰。伏以。臣之老父。年迫七旬。衰病轉劇。居常凜綴。刀圭是事。實無離捨供職之勢。而父病比幸少間。君召義難坐違。俄才黽勉就直矣。卽接家信。則臣父本病之外。又添風眩之症。精神昏瞀。寒熱迭乘。飮啖全却。委頓床褥。臣聞此報。心神飛越。按住不得。忙陳短章。徑出禁扄。伏乞聖慈。諒臣至懇。亟遞臣所帶之職。以便救護。仍治臣擅離之罪。以肅朝綱。不勝幸甚。臣無任云云。省疏具悉。爾其勿辭。救護父病。
정조 9년
乙巳十月十三日辰時。上御涵仁亭。日次儒生殿講入侍時。行都承旨沈豐之。行左承旨朴祐源。行右承旨趙時偉。右副承旨徐龍輔。同副承旨權以綱。記事官金孝建。假注書李敬五。記注官金健修。記事官李崑秀。原任直提學徐浩修。待敎尹行任。以次進伏訖。上曰。近日朝綱。雖曰掃地。以命官之不備。其將退講乎。大臣旣居董率之地。不能檢飭一武將。今於莫重法座。迭相懸頉。使予久御寒殿。觸冒風霧。是何道理。是何分義。諸承宣事。尤極駭然。招致錄事。趁卽申飭。有何所難。而尙今遲滯乎。命書傳敎曰。四改命官。皆稱有病患。大抵近來朝綱也。筵體也。俱未見隨處董飭。獨於親臨試講。致令如是苟艱。終朝寒殿。觸冒風霧。所謂承宣。空守閤門。惟待命官之去來。此等國體。前所未聞。當該承旨。一竝遞差。今則無無故大臣。命官之代。勢將待諸大臣病差。今日殿講姑停。日字待大臣病差。自政院微稟設行。豐之等惶懍退出。左副承旨權進伏。上曰。侍衛皆退去。儒生等亦令退去。更待下敎擧行事。分付。又敎曰。敦寧府中樞府錄事書吏。自上欲下處分。而殊欠敬禮之義。報于大臣。照律定配。政院待令書吏。令兵曹決棍三度事。分付。賤臣承命出傳。還入進伏。上命書傳敎曰。承旨前望單子入之。待下批牌招察任。又敎曰。承旨前望。以金尙集李秉模申大升曺遠振丁範祖出牌事。分付。又命書傳敎曰。承旨房仍。又命書傳敎曰。哨官領軍。例有番間受點。今十一日內入直。都監哨官番望。有誤爲啓下。以至搜次立番。後弊所關。不可尋常處之。當該中官。遠地定配。承傳色中官。亦爲徒配。又命書傳敎曰。以再昨夜事。飭敎。果何如。而又復任他。執頉多端。其委折。不可不査實處之。禁衛大將徐有大處問啓。兩夜別巡之最勤者。唯東營哨官一人云。問名。令該曹復職調用。如未經參下。待參上窠。區處調用。又命書傳敎曰。政官牌招開政。又敎曰。奉命摘奸。事體自別。而宣傳官擧行。反不如一史官。事極駭然矣。命書傳敎曰。宣傳官李晦植汰去。今日政差出。仍命退。諸臣以次退出。
정조 9년
行都承旨金尙集坐。行左承旨沈有鎭未肅拜。行右承旨申大升坐。左副承旨趙興鎭坐直。右副承旨權坐。同副承旨權以綱坐直。注書金孝建奉命在外一員未差。假注書李敬五仕直朴蓍壽仕。事變假注書金洛一仕。
정조 9년
趙興鎭啓曰。各司待令書吏及奇別書吏中依例許入外。嚴禁勿入之意。向有飭敎。而今聞宣惠廳書吏及武兼廳書員。潛入宗親府問安廳。凡傳敎所出。無論當出不當出者。竝爲謄報云。事之可該。莫此爲甚。兵曹常時不能禁斷。有此攔入之擧。該曹堂郞。一竝從重推考。何如。傳曰。攔入書吏該門近仗軍士等。令兵曹。嚴棍取招以入。兵曹郞官。從當嚴棍。爲先吏卒口供。卽爲枚擧草記事。分付。
정조 9년
傳于申大升曰。禮房承旨。馳詣宗廟景慕宮。奉審摘奸以來。
정조 9년
權以綱啓曰。今十月二十一日文純公權尙夏配享考巖書院時。遣近侍致祭事。命下矣。何承旨進去乎。敢稟。傳曰。同副承旨進去。
정조 9년
傳于趙興鎭曰。承旨前望單子入之。
정조 9년
金尙集啓曰。新除授同副承旨權以綱。卽爲牌招察任。何如。傳曰。允。
정조 9년
傳于金尙集曰。在外承旨許遞。前望單子入之。待下批牌招察任。
정조 9년
承旨前望單子入之。沈有鎭徐鼎修趙興鎭落點。
정조 9년
傳于金尙集曰。當該承旨推考。院吏。令兵曹決棍三度。牌使令決棍五度。
정조 9년
傳于權以綱曰。違牌摠管許遞。前望單子入之。
정조 9년
都摠管前望單子入之。廣陵君烻落點。
정조 9년
傳于金尙集曰。大臣旣已差復爲言。日次殿講。明日爲之。試官望更爲擬入。
정조 9년
趙興鎭啓曰。儒生殿講。明日爲之事。命下矣。處所以何處爲之乎。敢稟。傳曰。涵仁亭爲之。
정조 9년
傳于金尙集曰。明日。是孟朔十五日。眞殿大奉審展拜相値。當於行禮後臨殿。該房知悉。承史侍衛。待令於明光門內。試官及儒生。祗迎於明政門外事。分付。
정조 9년
金尙集啓曰。今此試官中時無職名人。令該曹口傳付軍職。何如。傳曰。允。
정조 9년
兵曹口傳政事。副司直趙時偉徐龍輔。
정조 9년
傳于權以綱曰。大司成許遞。前望單子入之。
정조 9년
大司成前望單子入之。朴祐源落點。
정조 9년
以成均館儒生書啓。傳于金尙集曰。夕食堂到記。如有朝食堂未參人。一體書啓。以爲授點應講之地。圓點生則不必受點。一經講如有自願之人。別單書啓。使之應講。
정조 9년
以宣傳官具綜任聖尹汰去傳旨。傳于趙興鎭曰。啓螺宣傳官。使之汰去。則此傳旨以宣傳官捧入。當該注書汰去。此傳旨更爲書入。
정조 9년
注書金孝建奉命。代以朴蓍壽爲假注書。
정조 9년
以前承旨李秉模禁推傳旨。傳于權以綱曰。分揀。
정조 9년
傳于趙興鎭曰。諸承旨持公事入侍。
정조 9년
傳于趙興鎭曰。啓螺宣傳官竝汰去。
정조 9년
兵曹口傳政事。以李亨復爲宣傳官。副司果成種仁。
정조 9년
吏曹參判參議前望單子入之。參判沈豐之。參議徐鼎修落點。
정조 9년
有政。吏批。判書趙時俊受由在外。參判沈豐之進。參議徐鼎修式暇。行都承旨金尙集進。啓曰。判書趙時俊受由在外。參議徐鼎修式暇。小臣獨政未安。何以爲之。敢稟。傳曰。仍爲之。以洪良浩爲大司憲。趙城鎭爲大司諫。朴聖泰爲執義。安廷玹爲司諫。金光岳許晊爲掌令。崔守忱爲持平。金東淵爲獻納。李日運爲正言。金宇鎭爲禮曹參議。金履鎬爲漢城判官。
정조 9년
兵批。判書徐有隣進。參判金頤柱病。參議李蘷病。參知李家煥入直進。左副承旨趙興鎭進。以安宗厚爲都摠都事。禹拓夏爲訓鍊主簿。再政。宣傳官李商一朴應浩李榏。宣傳官李晦植仍任事承傳。以尹養儉爲宣傳官。
정조 9년
以宣傳官望筒。傳于趙興鎭曰。兵判旣承筵敎。以前望末擬人擬入事。分付。
정조 9년
傳于金尙集曰。當該銓官。從重推考。
정조 9년
以兼春秋韓啓玉汰去傳旨。傳于柳綱曰。替行注書之事。致有入啓文書誤書之擧。不可汰去而止。拿問處之。以懲他兼史。禮郞未差之代。今日政差出。
정조 9년
再政。以鄭繼忠爲禮曹佐郞。
정조 9년
傳于金尙集曰。若此則時囚將無捧供之日。雖未知情病之如何。曠務可悶。未肅拜判義禁遞差。今日政。以在京無故人差出。
정조 9년
傳于趙興鎭曰。都摠管廣陵君。聞有應避之嫌云。許遞。與未差之代。今日政。以在京無故人差出。
정조 9년
四政。以西溪君熠李在協金履素爲都摠管。
정조 9년
以大司諫趙城鎭牌不進罷職傳旨。傳于金尙集曰。只推。
정조 9년
申大升。以弘文館言啓曰。本館下番闕直。事甚未安。新除授修撰成德雨。卽爲牌招入直。何如。傳曰。允。
정조 9년
以修撰成德雨牌不進罷職傳旨。傳于權以綱曰。只推。
정조 9년
權以綱。以弘文館言啓曰。本館下番闕直。事甚未安。修撰成德雨。旣有只推之命。卽爲牌招入直。何如。傳曰。允。
정조 9년
趙興鎭。以成均館大司成意啓曰。凡承傳停擧儒生慶科。臨時令本館草記以稟事。曾有甲午定式。而且載大典通編矣。今此慶科庭試初試時。前後停擧人。一一抄出。則進士李秉源。今四月十六日日次殿講時。以西齋色掌。依承傳。限三年停擧。生員李興慶。幼學李勉氷林豐鎭。今八月初二日秋到記時。以館學掌色俱在。依承傳限三年停擧中。何以爲之。敢啓。傳曰。知道。竝特爲解停。因此思之。殿講若有給分人。則當付再明日初試。明日欲行殿講。大臣病患之差復與否。遣史官卽爲問疾以來。圓點生設置之後。有名無實。且今別試。在明春。必當講習一經。日次講時自願一經人。依齋任例。別單應講事。本館知悉。
정조 9년
申大升。以兵曹言啓曰。因傳敎。行首守門將李翼海決棍七度之意。敢啓。傳曰。知道。
정조 9년
權以綱。以兵曹言啓曰。政院啓辭批旨內。攔入書吏該門近仗軍士等。令兵曹。嚴棍取招以入。兵曹郞官。從當嚴棍。爲先吏卒口供。卽爲枚擧草記事。命下矣。宣惠廳奇別書吏崔重孫。金虎門近仗軍士孫福同。拿入嚴棍取招。則重孫所供內。以爲宣惠廳有奇別書吏章標故入來。而其所謄出則依兩司奇別所出謄。報該廳矣。當此閽禁莫嚴之日。全昧禁令。依前入來。萬死無惜云。福同所供內。以爲宣惠廳奇別書吏。佩章標入來。故矇未覺察。不能禁斷之罪。萬死無惜云。臣等常時不能檢飭。致有此攔入之擧。惶恐待罪之意。敢啓。傳曰。知道。吏卒等勘罪。本曹在焉。不必下敎。爾等推考。向因承宣所奏。旣有定式。而今番則猶稱奇別書吏云。而此後所謂待令書吏之無端攔入。因仍逗遛者。隨現決棍二十度。以擅入律徒配事。定式施行。如或不禁。現發於摘奸時。則本曹判書以下。難免重勘。以此知悉。可也。
정조 9년
趙興鎭。以兵曹言啓曰。依下敎。政院吏房書吏金益淳。決棍三度。牌使令朴興得。決棍五度之意。敢啓。傳曰。知道。
정조 9년
趙興鎭。以兵曹言啓曰。依下敎。戶曹計士金光一。別例房書吏金興完等。各決棍七度之意。敢啓。傳曰。知道。
정조 9년
申大升。以兵曹言啓曰。依下敎。計士金光一。別例房書吏李福禧尹仁桓金仁聲韓碩麟盧守一金興完等處。以傳敎內辭意。嚴問取招。則各人所供。以爲莫重望筒。趁未修補以納。致有此嚴問之境。萬死無惜。惶恐遲晩云矣。敢啓。傳曰。知道。
정조 9년
趙興鎭。以兵曹言啓曰。依下敎。別例房書吏李福禧尹仁桓金仁聲韓碩麟盧守一李胤升等。各決棍三度之意。敢啓。傳曰。知道。
정조 9년
申大升。以兵曹言啓曰。依下敎。排設房司鑰趙壽岡金祐成等。各決棍五度之意。敢啓。傳曰。知道。
정조 9년
趙興鎭。以備邊司言啓曰。靑松府使任希敎。在任身死矣。依法典。返柩時擔軍題給事。分付所經各道。何如。傳曰。允。
정조 9년
趙興鎭。以備邊司言啓曰。鑄錢所物力。以六十七萬兩零磨鍊事。命下矣。各處所在銅及錢條。稱此數磨鍊。區劃衙門數爻別單書入之意。敢啓。傳曰。知道。廟堂謀事。不宜若是草率。見今各營留儲之稍成樣最無頉者。惟禁衛一營。而該營錢貨。必欲傾庫取用。果何委折。前此筵敎亦不啻丁寧。則尤何敢輕易區劃乎。當該有司堂上。越捧二等。原別單抹下。準此數更爲磨鍊。朝家則認以該營爲無弊瘼。而安知庫在之果如記簿數爻乎。從近觀勢。發遣繡衣。反庫如有欠縮。該大將當以當律從事。預令知此先甲之令。莫犯邦憲。鑄錢前後何限。而未有若今番之推諉。以戶判言之。節目旣出於已手。前後筵席。亦無別般防塞之言。而忽於成命已下之後。百計推托。千方規避。或稱雖設鑄無餘利。或云非武將莫可爲。大抵鑄錢本意。非爲取其餘利。蓋爲公私通貨也。堂堂千乘之國。豈可區區於貫兩之贏剩乎。不料征利之說。出於重臣之口。況武將眼同之說。明知其分謗避怨。若此則本曹鑄錢色名目革之。亦無妨。大凡難化者人心。自上之拂拭愈勤。重臣之背馳尤甚。觀其所營爲。都是擇冷煖揀燥濕六字。沽譽之不足。至於市恩。市恩之不足。將何以充其意望乎。今日紀綱。雖曰掃地。決不爲此重臣所把弄。此後軍門大將句管一款。置之。直令戶曹。專當設鑄。更勿以鑄錢事筵稟。朝家誠嫌其銅臭。自廟堂以此意嚴飭該曹。可也。
정조 9년
趙興鎭。以備邊司言啓曰。鑄錢物力區劃草記批旨內。禁衛營錢六萬三千兩代。準此數。更爲磨鍊。從他區劃鑄錢。軍門大將句管。置之。令戶曹專當。自廟堂以此意嚴飭事。命下矣。禁衛營區劃錢六萬三千兩代。訓鍊都監三千兩。御營廳一萬兩。戶曹一萬兩。兵曹一萬兩。均役廳三萬兩。加劃鑄役。毋得與軍門兼管。自戶曹專意句管。卽速擧行事。發牌戶曹郞官。各別嚴飭之意。敢啓。傳曰。知道。以戶曹經費三萬數劃出。猶且難矣。況加一萬數乎。卿等太欠料量。兵曹及均廳。分半加劃。似無妨。此眞所謂下行有司之事也。
정조 9년
申大升。以禁衛營言啓曰。依傳敎。今月十一日夜。宮墻外本營別巡邏哨官張鎔。從重決棍十五度汰去之意。敢啓。傳曰。知道。汰去分揀。
정조 9년
趙興鎭。以禁衛營言啓曰。依傳敎。本營哨官張鎔汰去分揀之意。敢啓。傳曰。知道。非欲寬恕。與闕巡有異故耳。後勿以此放心。可也。
정조 9년
權以綱。以義禁府言啓曰。承傳色中官金允謙徒配事承傳。啓下矣。金允謙京畿竹山府分行驛徒三年定配。而以承傳內辭意。具罪目。依例發遣府書吏。押送配所。何如。傳曰。允。
정조 9년
趙興鎭。以義禁府言啓曰。當該中官高玄鐵遠地定配。承傳色中官金允謙徒配事承傳。啓下矣。高玄鐵咸鏡道利城縣遠地定配。金允謙黃海道豐川府安山驛徒三年定配。而以承傳內辭意。具罪目。依例發遣府書吏。竝押送配所之意。敢啓。傳曰。知道。金允謙。以畿邑。定配所。
정조 9년
刑曹啓目。蔘契貢人趙明彬等原情云云。傳旨內辭緣。惶恐遲晩。御供蔘料。何等至重是白去乙。推託遷延。不卽封進。究其罪狀。萬萬痛駭。竝只照律嚴勘。何如。判付啓。御藥事體。何等至重。近來蔘品之劣下。愈往愈甚。外邑封進。該院例有點退擇捧之規。而至於京貢。經年閱歲。初無一角之責納。則元價外添價。有名無實兺除良。今年特因關東蔘之減貢。不得已取用於京貢。渠輩雖甚頑悍。尙有人心。如是不謹。萬萬痛該。不可以一次嚴訊懲勵而止。竝只照律定配。在囚各人等段。亦爲嚴杖勘罪。京貢蔘之全數不捧。太無意義。此後申飭藥院。無論折半。或三分一四分一。以本色捧上。仍又分明懸錄於月計單子事。定式施行爲良如敎。
정조 9년
行大司憲洪良浩。司諫安廷玹。副應敎李敬一。獻納金東淵。校理李錫夏鄭萬始。副校理趙濟魯李太亨啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 9년
行大司憲洪良浩。司諫安廷玹。獻納金東淵啓曰。請養遂獻遂。竝令王府。設鞫嚴問。還寢會遂。絶島定配之命。仍令王府。設鞫得情。請還寢李觀源。定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億。島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
獻納金東淵啓曰。請大靜縣爲奴罪人金壽賢。更令王府。設鞫嚴門。依律處斷。請爲奴罪人河翼龍。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。措辭竝見上新除授司憲府掌令金光岳。時在京畿豐德地。掌令許晊。時在振威地。持平崔守忱。時在全羅道興陽地。請竝斯速乘馹上來事。下諭。答院曰。不允。第十四件事第十五件事。亟停勿煩。下諭事。依啓。
정조 9년
左議政洪樂性箚曰。伏以。臣罪著慢蹇。未蒙重勘。惶懍罔措。求死不得。泥首金吾。恭竢嚴譴。聖度天大。不惟不加之罪。近侍荐臨。誕宣聖敎。恩言鄭重。昭釋備至。奉讀未半。汗淚交迸。義分是懼。不敢連事煩瀆。冒死還次。縮伏訟愆。惶隕震越。達宵靡定。仍伏念。臣日前自陪班退。猝患寒感。症狀苦劇。賓對有命。而末由趨參。方切悚惶。此際伏承考官之命。數日調息之餘。病勢雖得分減。而堂疏峻發。情踪惶蹙。又不敢爲揚揚冒進之計。竟犯逋慢之科。自陷罔赦之誅。以致至尊獨勞於上。莫重殿講不得擧行。一則臣罪。二則臣罪。論其負犯。萬殞猶輕。至於堂疏所論前訓將具善復事。臣尤有所靦然者。駭妄之說。人孰不知。而至登於章奏。則無論言之虛實。在臣疲軟益著。困惱轉甚。撫躬自慙。無面可顯。若其率爾二字之斥。實是臣自取。人言之來。固所甘受。而銓曹之擧行。因臣之言耳。當該銓官。至請譴責。而不及於臣身者。以其職忝大官之故也。此又非臣難進之一端乎。罪犯旣重。情勢又苦。玆敢干冒鈇鉞。疾聲哀籲於天地父母之前。伏願聖明。削臣之職。而勘臣之罪。以肅朝綱。以謝人言。不勝幸甚。取進止。答曰。省箚具悉卿懇。昨日事。事屬過境。昨旣胥命。今又尋箚。不已過乎。至於箚末云云。尤不必深引。卿其安心勿辭。益加善攝焉。仍傳曰。此批答。遣史官傳諭于左議政。
정조 9년
領敦寧府事鄭存謙箚曰。伏以。臣猥以庸陋。偏蒙恩造。報蔑絲毫。罪積尸素。惟以筋力奔奏。爲一半分自效之圖。日昨考講之命。曷敢不竭蹶承膺。而緣臣貞疾。當寒猝劇。末由趨簉。以至考官屢改。親試姑停。至尊獨勞於上。而莫體勤勵之聖意。未效陳就之微誠。僵委床笫。跡涉偃便。朝綱隳損。分義掃地。論其辜犯。萬戮猶輕。況臣頃逭當被之罰。尙有未勘之罪。循省兢蹙。歷日靡措。此際又陷罔赦之科。尤有所萬萬震懍。求死不得。泥首金吾。惟鈇鉞是俟。不自意聖度涵貸。誅殛不加。溫音荐降。屢瀆是懼。不敢不退伏私次。而惟有遄被邦憲。方可以存國體而勵臣分。未蒙譴勘之前。罔非臣席藁俟命之日。衷情震迫。達宵戰灼。玆不得不冒萬死自劾。干瀆崇嚴。罪上添罪。伏乞聖明亟降嚴誅。以肅頹綱。以安徵分。不勝幸甚。取進止。答曰。省箚具悉卿懇。昨日云云。不過無隱之意。遂事不必深引。承宣譴罷。亦卽收還。到今尤無可引之端。卿須安心勿辭。益加善攝焉。仍傳曰。此批答。遣史官傳諭于領敦寧。
정조 9년
行判中樞府事徐命善箚曰。伏以。臣受恩如天。無一報答。區區自效。惟在陳力。而宿病忽發。作一籧篨。考官有命。未克趨承。竟至於殿座徑撤。試講退行。霜朝霧曉。至尊獨勞於上。而臣乃偃息床玆。若罔聞知。國體大損。臣分都虧。論其辜負。萬戮猶輕。泥首金吾。惟鈇鉞是竢。不意郵罰不加。溫諭荐降。近侍儼臨。勿胥有旨。至若傳敎之收還。別是曲諒之聖恩。臣以罪爲榮。感淚自零。噫。命官之四煩恩點。前所未有。而最初稱頉者臣也。苟究其罪。臣實爲首。承宣之終朝閤外。虛待命官。亦臣之罪。而畢竟以臣之罪。諸大臣混被嚴敎。諸承宣替蒙重譴。此尤臣震惶愧恧。不知躬之所措者也。惟有亟賜處分。律以常憲。然後朝綱可以少振。私心可以少安。抑臣又有一罪之不可赦者。近因元戎之公故。屢當兼察之重務。自知昏憒。必致僨誤。夙宵憂懼。不敢弛慮。果然踐更之卒。至有闕點之擧。疎虞之失。滿心驚悚。怠慢之責。無辭可免。宮城巡綽。關係至重。街路問夜。法意本嚴。伏況丁寧飭敎。屢已承奉。今日臣子。孰敢放忽。而緣臣節制之疎闊。以致法禁之解弛。究厥所犯。有關師律。不飭之本兵。同罪之將臣。問備越俸。俱蒙恩勘。而獨以大官之故。晏然自在。不賜譴斥。嗚呼。猥居董率之地。偏蒙造化之私。固當竭蹶奉公。以爲人先。而孽皆自作。罰獨倖逭。臣心危蹙。姑置勿論。其如朝家刑政之斑駁何哉。玆將短箚。冒死陳暴。伏乞聖明。特降威命。下臣司敗。竝勘臣前後罪狀。以爲人臣孤恩慢命者之戒。不勝幸甚。取進止。答曰。省箚具悉卿懇。昨日事。實出無隱之意。旣已再次胥命。今又尋箚自引。不亦過乎。美恙尙未痊可。殊切奉念。卿其安心勿辭。仍傳曰。此批答。遣史官傳諭于徐判府事。
정조 9년
行判中樞府事金熤箚曰。伏以。臣之罪。萬殞猶輕。親臨試士。考講有命。而未能力疾趨承。不免臨時頉稟。是臣之罪也。主試無人。試場徑撤。仰煩至尊獨勞。以致聖衷貽惱。是臣之罪也。以之而臣分都蔑。朝綱大墜。是尤臣之罪也。苟究其罪。臣實爲首。而時原諸僚相。均被嚴旨。此亦臣之故也。臣尤悔震懍。求死不得。待命金吾。誅殛是俟。不意聖度包荒。不特不加之誅。荐降溫諭。俾之勿胥改下。傳敎中字句收還。諸承宣譴罰。旣垂寬假之恩。曲示慰藉之意。以臣罪負。何以得此恩數。臣且感且惶。益不勝震越靡措。噫。有罪必罰。王政之最當務。自作倖逭。臣分之所不敢。臣罪如此。而終未蒙譴勘。則不但臣心之惶恧無地。抑將爲聖朝刑政之累矣。屢瀆爲懼。雖不得不退伏私次。威罰未加之前。無非臣席藁俟勘之日也。恩諭備至。而無以蠢動。罪上添罪。尤增戰灼。玆敢略具短箚。冒萬死哀籲。伏乞天地父母。特賜鑑憐。亟加重誅。以嚴邦憲。以安賤分。千萬至幸。取進止。答曰。省箚具悉卿懇。昨日事。一再敦諭。不啻諄複。傳敎字句之收還。承宣譴罷之寬貸。無非出於安卿等之心。則今此尋箚。亦出料外。卿其安心勿辭。益加愼攝焉。仍傳曰。此批答。遣史官傳諭于金判府事。
정조 9년
執義朴聖泰疏曰。伏以。天休滋至。寶籙靈長。惟我王世子邸下。冊禮已擧。胄筵繼開。環東土億萬無彊之福。實基於此。臣民慶忭。曷有其極。仍伏念。臣苫塊餘生。喘息苟存。瞻依松楸。粗寓風樹之痛。進取名塗。豈臣夢想攸及。加以疾病纏綿。形氣澌鑠。一切世念。灰冷已久。千萬不意。除旨聯翩。殊恩異渥。若偏臣身。不知螻蟻之賤。何以獲此榮光。所被鄕里。動色闔門。聚首感泣。不覺血淚之縱橫也。祗緣臣跡阻京輦。一未祗肅。罪積逋慢。臣分都虧。居恒悚蹙。無地措躬。柏府新命。又下於適入城闉之日。驚惶震越。尤莫省攸爲。嚴畏義分。固宜竭蹶趨承之不暇。而第素患痰癖之症。挾感添劇。宛轉旅邸。欲起還仆。召牌之下。承膺無路。玆不得不疾聲呼籲。伏乞天地父母。俯垂矜諒。亟削臣所帶之職。仍治臣瀆擾之罪。以肅朝綱。以便調治。不勝萬幸。臣於乞免之章。不宜贅他。而憂憤所激。敢此附陳之。嗚呼。國運不幸。亂逆層生。自丙丁以來。至凶至憯。愈出愈奇。擧國含生之倫。孰不腐心痛骨。繼之以沬血飮泣也哉。臣於四年之前。獲隨諸臣之後。齊聲懲討。非止一再。而忱誠莫格。兪音終閟。雖於持衰哀疚之中。未嘗不深憂隱痛。庶冀次第顯施其當施之律。而歲月寢久。處分尙靳。下以謄傳爲常事。上以不允爲例批。伈伈泄泄。迄至于玆。三司之古紙生毛。諸賊之掃蕩無期。其可曰國有法而廷有臣乎。嗚呼。逆如龜柱。遽命出陸。而趙嵎肆毆打逃走之謀。凶如鄭妻。移置近畿。而揆衡有嘯聚綢繆之變。而草草勘斷。亂萌漸滋。以至昨秋今春。生出開闢以後所未有所未聞之劇逆。而天經地義。斁盡無餘矣。噫嘻。痛矣。合辭請討之外。不敢復有所提起者。是豈一日可忘而然也。其所以不敢復提者。卽所以益嚴其討。而凡今日北面於廷者。無一介刳心瀝血。以效臣死之義。駸駸入於擧一世杜口鉗舌之域。古今天下。寧有是耶。此固群下不忠不誠之罪。而天綱因是而解紐。人紀由玆而掃地。遂使孽種。猶未殄滅。奴傔亦不鉤覈。以滋其覬覦。以益其縱恣。甚至有日前縱妻擊錚之擧。則又不知何樣變怪。伏在於冥冥之中。豈不大可懼也。噫。瑮福衡諸賊之事。亦何忍言哉。百架營巢。三路連兵。射日之凶。滔天之惡。言之膽掉。思之骨驚。雖賴天心默佑。凶圖自綻。妖腰亂領。若皆就戮。而殲夷之典。籍産之律。尙多未擧。留接惡逆。何等緊關。而刑訊未加。獄體乖當。神人之憤鬱。豈有甚於此乎。惟被尹得孚之右袒凶逆。李魯春之立幟賊邊。論厥情節。誠極叵測。而至今假貸。偃息自在。揆以王章。寧不寒心。傳曰小不忍。亂大謀。臣愚死罪。竊以爲殿下前日之寬假。馴致今日之滋蔓。則其何可一向寬假。不思所以懲前毖後之道哉。伏願殿下。察一國公共之憤。軫世道無窮之憂。亟允前後諸臣之啓。以絶禍源。以安宗社焉。臣無任云云。省疏具悉。所陳已諭諸批。爾其勿辭察職。
정조 9년
乙巳十月十四日辰時。上詣景慕宮展拜。還詣春塘臺。宣傳官試講入侍時。行都承旨金尙集。行右承旨申大升。左副承旨權。記事官金孝建。假注書李敬五。記注官金健修。記事官李崑秀。二提學吳載純。原任直提學徐浩修。以次侍立。上具翼善冠衮龍袍。乘輿出賓陽門。大升曰。俄者政望。以望筒之不備。未卽入啓。萬萬惶悚矣。上曰。事極駭然。別例房書吏與計士。分付兵曹。使之嚴棍。可也。尙集曰。吏曹參議違牌云矣。上曰。吏曹參議金宇鎭許遞。吏曹堂上前望單子入之。以參判沈豐之。參議徐鼎修。頒布事。分付。又下敎曰。吏曹參判參儀。牌招開政。仍進發。由月覲門。詣景慕宮入齋室。諸臣問安訖。詣版位行再拜禮。入廟內。奉審如儀。還入齋室。命入外版。乘輿。出日瞻門。由月覲門。詣春塘臺。陞御座。命兵曹郞廳入侍。兵曹佐郞柳文養。承命進伏。上曰。俄者已有下敎。而望筒不備。事未前聞。戶曹計士書吏處。嚴問其委折。可也。又下敎曰。侍衛及試所承旨外。諸承宣皆退去。仍命試官入侍。禁衛大將徐有大。摠戎使金思穆。校理李太亨。以次進伏。宣傳官等。以次進講訖。命前排待令。宣傳官李晦植拿入。下敎曰。昨筵已有云云。而汝旣奉命摘奸。則專事欺隱。反不如史官之從實執頉。特遣之意。果安在哉。其他凡事。亦不謹愼。今日棍問。出於懲後之意。汝其知之。仍命依法決棍五度。下敎曰。因當重棍而今姑警覺。此後則各別惕念之意。分付拿出。又命宣傳官徐有建拿入。下敎曰。標信宣傳官之行步。緩緩於汝。初見如汝微末武夫。何敢不畏國法。慢蹇至此乎。命決棍三度。下敎曰。旣已汰去。姑爲參酌拿出。可也。仍命書傳敎曰。李晦植旣已決棍懲礪。勿汰事。分付。又下敎曰。宣傳官徐有建汰去。令該曹口傳差出。又命承旨前望。以沈有鎭徐鼎修趙興鎭頒布。仍還內。諸臣以次退出。
정조 9년
乙巳十月十四日午時。上御誠正閣。諸承旨持公事入侍時。藥房提調徐有隣。二提學吳載純。行都承旨金尙集。行右承旨申大升。左副承旨趙興鎭。右副承旨權。記事官金孝建。假注書李敬五。記事官金鳳顯李崑秀。以次進伏訖。有隣奉湯劑進前。上進御訖。敎曰。藥蔘擇捧之意。已爲申飭乎。有隣曰。已分付矣。上曰。御藥。事體至重。豈有如許道理。近因罕用蔘劑。全不察飭。此莫非卿等之過。此後各別嚴飭。可也。命兼春秋。傳諭領敦寧。明日命官。方欲落點。病勢苦歇。知入。可也。鳳顯承命退出。上命尙集。書兼春秋韓啓玉汰去批旨。尙集曰。堂后書役。非不浩繁。而近來注書。時或占便。每多倩書。事體所在。誠極未安。當該注書。從重推考。何如。上曰。依爲之。出擧條仍命無公事。該房退去。尙集大升興鎭退出。上命大升。今日受香所奉審摘奸以來。命讀奏公事。命書判付訖。有隣曰。臣於湖南道臣分等狀啓中拯劣米事。竊有所區區意見。敢此仰達矣。拯劣米之分徵。法意甚重。欲懲裝發之不善則徵劣米。欲懲船格之故敗則徵縮米。而至於拯米。雖曰水沈。旣受二十斗餘。備納九斗零。在民不至大弊。故除非多日腐傷。不合酒醴者。則民則知當納。官不敢請退。若値歉荒之歲。或有請退之例。而年久條外。亦不敢擧論矣。今年湖南穡事。雖曰稍遜於初頭。不下爲中豐。則拯劣米之擧論。已涉過當。而況其所請退。初非年久條者乎。蓋此拯劣米之散在畿湖者。幾至累萬石。數年以來。竝蒙蕩減之曠恩。所餘者。只是昨今年條。則如此豐歲。若許停退。未知何時。果爲徵捧乎。揆以事面。所當直請還寢。而狀辭許施。旣出特敎。軫恤德意。竝及畿湖。其在仰體之道。有不敢膠守愚見。今番畿湖分等。雖無尤甚名色。以湖西伯舊還請退四邑觀之。亦自有淺深之可論。更令三道道臣。細察災實之優劣。拈出最難捧處。狀聞後量宜停退。其餘諸邑。俾毋得混同擧論。使軫念之澤。綜核之政。竝行其間。而湖南道臣當初請退。旣有不審之失。推考警責。何如。上曰。依爲之。出擧條仍命退。諸臣以次退出。
정조 9년
行都承旨金尙集坐。行左承旨申大升坐。右承旨趙興鎭坐。左副承旨權坐直。右副承旨李祖承坐。同副承旨徐龍輔坐直。注書金孝建奉命在外一員未差。假注書李敬五仕朴蓍壽仕直。事變假注書金洛一仕。
정조 9년
申大升啓曰。殿座時。承旨不可不備員。而左承旨沈有鎭。不爲仕進。卽爲牌招。何如。傳曰。許遞。前望單子入之。
정조 9년
以吏曹參議徐鼎修牌不進罷職傳旨。傳于李祖承曰。只推。
정조 9년
李祖承。以吏批言啓曰。高陽郡守柳曾養。加資事。命下矣。雖已資窮。未經準職。何以爲之。敢稟。傳曰。加資。今日政下批。
정조 9년
承旨前望單子入之。李祖承徐龍輔落點。
정조 9년
有政。吏批。判書趙時俊受由在外。參判沈豐之進。參議徐鼎修牌不進。行都承旨金尙集進。啓曰。判書趙時俊受由在外。參議徐鼎修牌不進。小臣獨政未安。何以爲之。敢稟。傳曰。仍爲之。以洪周萬爲執義。高益擎爲掌令。韓光近爲校理。申耆爲修撰。尹序東爲副修撰。宋民載爲司書。徐美修爲兼文學。李師濂爲掌樂正。李東實爲禁府都事。
정조 9년
兵批。判書徐有隣試官進。參判金頤柱病。參議李蘷病。參知李家煥入直進。右副承旨李祖承進。以朴聖泰洪宗藎李身晦兪彦脩許晊金光岳趙衍德朴長卨爲護軍。沈有鎭趙尙鎭曺遠振丁範祖權以綱趙成鎭李壽咸崔守忱李遇濟爲司直。崔致恒同知單付。姜膺煥僉知單付。
정조 9년
以監試官望筒。傳于申大升曰。在外及未肅拜人。竝許遞。前望單子入之。待下批牌招察任。
정조 9년
臺諫前望單子入之。大司諫柳焵。執義鄭萬始。掌令李敏采宋銓。持平沈鏗落點。
정조 9년
李祖承。以兵曹言啓曰。今此庭試武科初試試官望中。時無職名人。依例口傳付軍職。何如。傳曰。允。
정조 9년
金尙集。以吏曹言啓曰。今此討逆慶科庭試文科初試試官。今方磨鍊擬入。而其中前大司諫洪明。前持平朴基正朴宗正。時無職名。令該曹口傳付軍職。何如。傳曰。允。
정조 9년
兵曹口傳政事。以洪秀輔洪明浩爲副司直。鄭景祚朴基正朴宗正爲副司果。
정조 9년
李祖承。以都摠府言啓曰。今日入直內三廳武兼禁軍及軍兵等。當爲中日習射。而涵仁亭親臨日次儒生殿講相値。不得爲之之意。敢啓。傳曰。允。
정조 9년
李祖承。以禮曹言啓曰。卽接四館所牒報。則今十月十五日日次儒生分製講入格幼學金洛淳。直赴會試。進士權晙。幼學金鐮鄭取善洪仁榮。給二分事命下。而依例許赴事。報來矣。幼學金洛淳。今番殿試。旣兼會試。依例許赴。進士權晙。幼學金鐮鄭取善洪仁榮。許赴於庭試初試較藝等第之意。分付。何如。傳曰。允。
정조 9년
申大升。以禮曹言啓曰。今此討逆慶科庭試文科初試一所。設場於本曹矣。上直郞廳。依例朝房直宿之意。敢啓。傳曰。允。
정조 9년
趙興鎭。以禮曹言啓曰。卽接永禧殿官員所報。則今十月十六日庭試初試兩官。俱爲觀光云。莫重之地。不可暫時闕直。赴擧時假官。依定式。令吏曹以成均館官員。口傳啓下。以爲推移入直之地。何如。傳曰。允。
정조 9년
李祖承。以義禁府言啓曰。今此庭試初試時。本府都事。皆爲赴擧。都事鄭達新本府入直。呂駿永當直入直。而公事回公都事及文一二所禁亂都事。武一二所禁亂都事。無以推移。假都事五員。令該曹各別擇差。以爲分排之地。何如。傳曰。允。
정조 9년
司諫安廷玹。掌令宋銓。持平韓商新。校理李錫夏。副校理趙濟魯李太亨。正言金履翼啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 9년
司諫安廷鉉。掌令宋銓。持平韓商新。正言金履翼啓曰。請養遂獻修。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟令王府。施以孥戮之典。請梟示罪人炯采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 9년
掌令宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春。島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。答府曰。不允。第九件事。亟停勿煩。
정조 9년
司諫安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟兎島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。請新除授大司諫柳焵。時在京畿楊州地。請斯速乘馹上來事。下諭。答院曰。不允。第十四件事。第十五件事。亟停勿煩。下諭事。依啓。
정조 9년
戶曹參判李致中疏曰。伏以。臣猥忝專對。行將出疆矣。臣之父母墳山。在於京畿廣州地。今當遠離。不勝霜露之感。玆敢短章仰籲。伏乞聖慈。亟許往還。俾伸至情。千萬幸甚。臣無任屛營祈懇之至。答曰。省疏具悉。依所請往省焉。
정조 9년
乙巳十月十五日辰時。上御涵仁亭。日次儒生殿講入侍時。行都承旨金尙集。行右承旨申大升。左副承旨趙興鎭。右副承旨權。同副承旨權以綱。假注書李敬五朴蓍壽。記注官金健修。記事官金鳳顯。檢校直閣李秉模。殿講試官判府事金熤。行副司直吳載純。前承旨趙時偉。參考官禮曹參議金宇鎭。行副司直徐龍輔。副應校李敬一。副司果成種仁。行大司成朴祐源。以次進伏訖。試官以下。率應講儒生。行四拜禮訖。陞前。金熤進前曰。冬暖如春。聖體。若何。上曰。一樣矣。熤曰。向日殿講有命。以臣等之不忠無狀。至於中止。其爲臣子者。惶懍之極。當如何哉。臣等未得勘罪。偃然登筵。亦極惶恐。方此俟勘矣。上曰。過矣。命就座考講。上曰。上齋生。旣命以製述應試。試官則以刑曹判書李命植。兵曹判書徐有隣。兵曹參知李家煥。兵曹佐郞李文養。檢校待敎李崑秀爲之。以監試官望筒。上命書傳敎曰。在外及未肅拜人。竝許遞。前望單子入之。待下批牌招察任。上曰。文武所試官。肅拜後命入侍。文一所試官趙時偉尹蓍東洪文泳李敬一。文二所試官鄭宇淳金頤柱柳誼曺允大。武一所試官金思穆李敬懋柳鎭恒。參試官白師謹鄭信達金養和。武二所試官李聖奎徐有大趙圭鎭。參試官柳畊金魯直朴孝晉。以次進伏。上曰。今番則試官之擇定。予意有所在焉。近來法禁解弛。科場之弊。自來已久。卿等體予此意。場屋諸般之弊。俾至一新。可也。時偉曰。近來士習。專爲早爲早呈。而今若一切以禁其早呈。勢將呼呈。然則實才之遺漏甚易。蕪才之僥倖必多。未知何以則爲好矣。上曰。從好爲之。仍謂思穆曰。武擧聞多上來云。設場之際。易致錯雜。各別申飭。俾無如前之爲也。思穆曰。武擧之數。不下於昨年慶科時。而規矩似難云矣。上曰。此是乙亥年已例矣。仍敎曰。卿等須善爲。命退。興鎭曰。禁衛大將徐有大。左邊捕盜大將趙圭鎭。以武二所試官。明日慕華館。出去矣。禁衛大將徐有大所佩命召。左邊捕盜大將趙圭鎭所佩命召及大將牌傳令牌。來請還納。何以爲之耶。上曰。竝仍佩往來。可也。興鎭曰。禁衛大將徐有大。左邊捕盜大將趙圭鎭。仍佩往來事命下。卽爲牌招。以爲聽傳敎之地。何如。上曰。依爲之。出擧條上命在外承旨許遞。前望單子入之。待下批牌招。出榻敎命製述試官。持先呈試券進前。命植等進伏。命考。命植曰。考等則旣有弘文提學。臣亦不必爲之矣。上曰。卿已曾經。不必然矣。仍命分考。上謂龍輔曰。弘陵碑文御筆。印本奉入。禮堂及兼監役別監役將校等。竝陪進以來。龍輔承命出奉入。上降座奉覽訖。命奉詣明政殿權安。仍命今番役事時書啓持入。賤臣承命持入。上命書傳敎曰。敬陵弘陵補土。明陵階砌修補。敬陵神路石橋御路石橋新造。弘陵碑石御製御筆陰記入刻時。監董堂上前知事具善復。日淺。熟馬一匹賜給。禮曹參判李文源加資屬耳。熟馬一匹面給。都差使員地方官高陽郡守柳曾養加資。敬陵令李是銓。參奉李東實。弘陵令徐有豐。參奉鄭柱。陛六。已陛六者陞敍。明陵參奉李亨正。翼陵參奉兪源輔。皆已出番。陵官補土時。眼同董役。竝直長除授。明陵別檢金商雨。兒馬一匹賜給。相地官禮賓參奉具聖元。六品職遷轉。別看役寫字官洪慶運。兼有模寫之勞。塡紅畫員張獜慶。先朝屢蒙恩褒。又當今番碑役。竝加資。北㓒寫字官計士奏時官。令該衙門。高品付料。領役牌將嘉善王漢佐。折衝張泳趙時恭。竝邊將除授。月前園役。已蒙邊將承傳者。半熟馬。帖一隻賜給。監官田雨浹。令該營門。從厚施賞。其餘吏隷工匠等。令該曹參考前例。米布分等磨鍊。施賞賞加。皆令今日政下批。又命書傳敎曰。弘陵碑石御製御筆印本。前牧使徐魯修。右參贊徐有慶。副司直徐有寧。前判官徐日輔處。各給一本。上命書榻敎曰。政官牌招開政。上命書傳敎曰。弘陵碑石御製御筆正本模寫監董閣臣檢校直閣李秉模。草圖書書寫閣臣檢校待敎李崑秀。各半熟馬一匹賜給。模寫時監董閣屬官柳得恭張世經。令該曹陞敍。模寫寫字官。令該衙門。高品付料。命植等就考訖。熤曰。殿講已畢。臣則先退。修整榜目以入。何如。上曰。依。仍命書傳敎曰。日次儒生殿講純通人幼學李箕泰金洛淳。依謄典直赴會赴。製述三下一幼學權晙。殿講通幼學尹行喆金鐮鄭取善洪仁泳傡。依甲午年例。給二分。講略粗幼學尹匡烈等十五人。製述三下草三下進士宋鈺等三人。各紙二卷筆三枝墨二笏賜給。仍命退。諸臣以次退出。
정조 9년
行都承旨金尙集坐。左承旨未差。右承旨趙興鎭坐直。左副承旨權坐直。右副承旨李祖承坐。同副承旨徐龍輔坐。注書金孝建奉命外在一員未差。假注書李敬五仕朴蓍壽仕直。事變假注書李宗烈仕。
정조 9년
權啓曰。明日常參經筵。取稟。傳曰。停。
정조 9년
左副承旨權。同副承旨徐龍輔啓曰。伏以。臣等卽伏奉備忘下者。懼災之意。責躬之敎。丁寧懇惻。溢於辭表。臣等聚首擎讀。不勝欽仰贊歎之至。惟我殿下對越之誠。不弛於方寸。修省之念。常存於宴安。恐懼乎不覩不聞之中。警惕於無形無聲之際。而一心憧憧。恒若遇災。況此發洩之響。動於閉藏之節。則不以其聲之小。而不之非災。不以其機之微。而亦或少忽。乃於五更撤漏之辰。誕發十行如論之音。有以見大聖人敬天憂時之念也。然而天人之際。本不相遠。於其極艱慮大惕畏之時。姑示小警。要觀其轉移之如何者。是亦理也。顧今召災之端。固不可一二數。而若其義理之堙晦。綱紀之頹弛。朝象之泮渙。言路之否塞。其他溢目艱虞。莫可彌綸之狀。聖諭已及之矣。此莫非在廷諸臣。不能對揚奉承。使至尊獨目憂勞。國勢日就板蕩者。罪固罔赦。而臣等竊以爲殿下亦有致之也。以言乎義理。則亂孽之尙逭王章者。徒付臺閣之故紙。而因其處分之久稽。反歸姑停之科。以言于綱紀。則大小臣工。恬嬉成習。筵席之間。擧措屑越。官職之際。燥濕必擇。而一味假借。未見其淬礪。以言乎朝象。則門路多岐。離合無常。而亦未嘗明示好惡。俾有彰癉。以言乎言路。則臺閣之上。未聞規警之風。廟堂之間。徒尙彌縫之議。而求助之敎。輒歸應文。日次之對。便作備例。似此數事。非獨群下之罪。亦豈非殿下自反而猛省處乎。至於百瘼千弊。指不勝摟。而較諸上所言者。不過是節目間事耳。如是而國安得少康。災安得不生乎。惟願殿下。淵然而思。惕然而懼。于天之小示警也。必加大惕畏。以至於大更張而一反乎。今之道則弭災之方。恐不外是。臣等職在近密。不勝憂愛之忱。敢此冒瀆。惶恐敢啓。傳曰。知道。所陳當體念矣。
정조 9년
金尙集啓曰。左承旨申大升。今日不爲仕進。卽爲牌招。何如。傳曰。允。
정조 9년
金尙集啓曰。合辭方張之時。兩司無詣臺之員。事甚未安。除在外試所進去外。未肅拜呈告人員。竝卽牌招。何如。傳曰。允。
정조 9년
傳于金尙集曰。戶兵房承旨入侍。
정조 9년
傳于趙興鎭曰。次對。午後來會。
정조 9년
傳于金尙集曰。當該注書汰去。
정조 9년
傳于權曰。都承旨入侍。
정조 9년
事變假注書金洛一汰去代以李宗烈爲事變假注書。
정조 9년
傳于權曰。聞大臣所奏。因計士書吏輩之誤傳。致使判堂不安於朝。當該計士書吏。刑配後。卽爲草記。
정조 9년
傳于權曰。刑曹判書許遞。前望單子入之。待下批牌招。先開坐後謝恩。
정조 9년
傳于趙興鎭曰。奰悖者。角戰之計。焉逭三木之就乎。若使王綱一日不墜。幺麽一重臣決勘。何必持難。然稱以草記。聞已書呈。且念觀理之義。稍待經宿決折。非予寬也。意有在焉。因此事思之。大抵筵中辭。旣雖曰有例。語逼大臣。大是妄率。譴罷薄勘。豈足以贖愆。而與趙㻐之怪底營爲。大有間焉。況此事。付之此將臣兼管。然後國體不至屑越。前大將具善復。今姑敍用。鑄錢堂上仍任。設鑄凡事。戶曹主張。自軍門擧行者。訓將摠察。仍自政院。牌招傳授。訓鍊大將命召。夜漏已分。牌去來萬一遲滯。該房承旨難免重勘。而此後更以鑄錢一事。有陳聞於筵中者。又或以本事去就。有煩浼者。此無國法也。無臣分也。政院知悉。
정조 9년
李祖承啓曰。訓鍊大將具善復。時無職名。令該曹口傳付軍職。何如。傳曰。允。
정조 9년
兵曹口傳政事。具善復知事單付。
정조 9년
以全羅監司啓本文烈公金千鎰父子神位還奉於金得麗處事。傳于權曰。崔有泰之不有京司啓下公文。以異姓族孫。奪人祖先祠板。所爲極爲痛惡。不可科治而止。分付地方官。各別吅刑。照律定配。以示朝家重倫常之意。擧行形止。仍卽狀聞事。回諭。
정조 9년
以洪忠監司啓本罪人李邦喆慶尙道蔚山府定配事。傳于權曰。近來京外紀綱。雖曰解弛。特敎遠配罪人。忽定配所於隣道。寧有此等紀綱。其所爲。使之據實狀聞事回諭。此啓本還下送。